Hariduse omandas Johan Laidoner Viljandi, Vilno ja Peterburi koolides. 1902. aastal alustas tulevane kindral oma sõjameheteed, asudes õppima Vilno sõjakooli.  Tsaariarmees teenides tõusis Laidoner diviisi staabiülemaks. 20. detsembril 1917 nimetati Laidoner 1. Eesti diviisi ülemaks ja sealt algas tema kuulsusrikas käekäik Eestimaal.    23. detsembril 1918 määrati Laidoner esmakordselt Eesti sõjavägede ülemjuhatajaks ning ta viis Vabadussõja võiduka lõpuni. Teistkordselt määrati Laidoner ülemjuhatajaks 1. detsembril 1924 pärast kommunistide mässukatset ning kolmandat korda 12. märtsil 1934. Johan Laidoner oli tähtsamaid isikuid Eesti riigi loomises ja  iseseisvuse hoidmisel. Just suure autoriteedi tõttu valiti ta 1924. aastal vastloodud EOK eluaegseks liikmeks.